En liten (vingespenn 15-19 millimeter), gråbrokete møll. Antennene er trådformede og omtrent to tredjedeler så lange som forvingene. Hodet er kledt med gulbrune, hårlignende skjell, forkroppen er gråbrun med gråhvite skuldre. Forvingen er avlangt oval, spraglet i gråbrunt og brunhvitt. Midt i vingen kan man vanligvis ane en litt diffus, H- eller N-formet, gråbrun tegning. Frynsene langs forvingens ytterkant er vekselvis lyse og mørke. Bakvingen er mørkgrå med grå hårfrynser.